Savo pasakojimą turbūt turėčiau pradėti nuo to, kad po kelionės į Turkiją mano dvimetis sūnus susirgo vėjaraupiais. Ir visai ne turkai mus užkrėtė, o nuostabieji lietuviai pasėjo vėjaraupius visame lėktuve ir kažkuriame Turkijos viešbutyje. Ir viskas tik dėl to, kad Lietuvoje vis dar yra neatsakingų, pinigus labiau nei vaikus mylinčių mamų.
Įsivaizduokit situaciją, kai prieš ilgai lauktą kelionę jusų atžala suserga vėjaraupiais, atostogų atšaukt negalit, nes pinigai sumokėti, vaiko palikt nėra kam. Kas gi belieka? Ogi nueiti pas gydytoją, "patepti" jį ir paprašyti, kad išrašytų pažymą, kad vaikui visai ne vėjaraupiai, o alergija nuo šokolado.
Juokinga? Man ne, nes su tokia tiesa mums teko susidurti jau beskrendančiame į Turkiją lėktuve, liepos 15 d. Rašiau laišką kelionų organizatoriui, skrydį vykdžiusiai kompanijai, su prašymus atskleisti tos poniutės, kuri tamposi sergantį vaiką po pasaulį, pavardę. Aišku, niekas man tokios informacijos nesuteiks, nors vis dar laukiu. Tad rašau jums.
Nes širdis plyšta prisiminus, kaip vargšas vaikas kankinosi lėktuve, kaip dejavo iš skausmo. Iš pradžių mes, keliavę kartu su medike, pagalvojom, kad vaikui karantino laikotarpis (kuris yra 10 d.) pasibaigęs, ir liko tik užsigydyti spuogelius, likusius po sunkios vėjaraupių ligos. Bet kai grįžus namo ir maniškis dvimetis susirgo, susivokėm, kad vaikas buvo užkrato nešiotojas, ir kad turbūt jau puse lėktuvo serga.
O tas vaikas išbertas buvo daug, visas veidas, ausytės, kūnas paslėptas po ilgom kelnėm ir bliuskute ilgom rankovėm, ant galvos kepurė, kurios nenusiėmė net lėktuve. Stiuardesei paklausus, ar vaikui tikrai ne vėjaraupiai, motina išsišiepusi atsakė, tikrai ne, čia mes šokolado prieš kelionę užvalgėm. Kai tuo tarpu vaikas susisukęs į anklodę dejavo, kaip jam skauda, įsivaizduoju, kad tokia sunkia forma sergant ir temperatūra turėjo būti ne maža, nes vaikas kratėsi iš šalčio, o kur dar kankinantis viso kūno niežulys.
Draugės mane guodžia, kad va, gerai tau, prasirgs mažiukas, kol mažas, lengvesne forma, geriau dabar nei kai suaugs. O kas nedarbingumo lapelius apmokės kitiems lėktuve sėdėjusiems suaugusiems, kurie jau turbūt kamuojasi su didele temperatūra ir prašosi Dievo ir visų šventųjų pagalbos kuo greičiau pasveikti.
Kur buvo ta motina, kuri savo vaiko gyvybe rizikavo skrisdama poilsiauti į Turkiją. Pikta aš, man labai pikta, ne dėl mano sergančio vaiko, pikta kad nežinau, kaip tas vaikutis jaučiasi dabar. Kas turėtų juo pasirūpinti, jei jau gimdytoja juo nesirūpina. Vaikų teisės? Kas turėtų rimčiau prižiūrėti visus sėdančius į lėktuvą, kad tokia situacija nebepasikartotų.
DELFI už šio rašinio turinį neatsako, nes tai yra subjektyvi skaitytojo nuomonė!